SOMO MAR 15
Jodong-Kanyakla Konyo Kanyakla e Yo Mane?
Waonge gi joma ichulo kaka ichulo jotend din. Kar mano, mana kaka ne timore kane ichako kanyakla mar Jokristo, iketo jodongo molony mondo ‘gibed jokwadh kanyakla mar Nyasaye.’ (Tich Joote 20:28) Jodongogo gin owete molony e wach Nyasaye moket mondo ota kendo okwa kanyakla, ‘ok kichunogi, to gi chuny mohero e nyim Nyasaye; bende, ok nikech hero ohala mag mibadhi, to gi chuny mamor.’ (1 Petro 5:1-3) Gin tije mage ma gitimo mondo okonywa?
Gikonyowa kendo giritowa. Jodongo tayo kendo konyo kanyakla e rito winjruokgi gi Nyasaye. Nikech ging’eyo ni Nyasaye omiyogi migawo maduong’ni, jodongo ok ti gi agoko e wi oganda Nyasaye, kar mano, gikonyo mondo ngimawa odhi maber kendo wabed mamor. (2 Jo-Korintho 1:24) Mana kaka jakwath timo kinda e rito moro ka moro kuom rombene, jodongo bende temo ng’eyo moro ka moro kuom joma nie kanyakla.—Ngeche 27:23.
Gipuonjowa timo dwaro mar Nyasaye. Juma ka juma, jodongo tayo chokruoge mag kanyakla mondo gijiw yiewa. (Tich Joote 15:32) Chwo mochiworegi bende tayo tij lendo ka gilendo kodwa kendo gitiegowa e yore duto mag lendo.
Gijiwowa ng’ato achiel achiel. Mondo gikonywa ng’ato ka ng’ato e winjruokwa gi Nyasaye, jodongo me kanyaklawa nyalo limowa e utewa mondo gikonywa kendo gihowa ka gitiyo gi Ndiko, kata ginyalo wuoyo kodwa e Od Romo.—Jakobo 5:14, 15.
E wi tije ma gin-go e kanyakla, thoth jodongo bende nigi tije mochuno kendo makawo kinde kaka tije andika koda rito joot. Owinjore wami owete matiyo matekgi luor. —1 Jo-Thesalonika 5:12, 13.
Gin migepe mage ma jodongo nigo e kanyakla?
Jodongo nyiso ni gidewowa e yore mage?
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn